Karen Hækkerup (S), 2009-05-07:
Efterladte sørger og forstår egentlig ikke, hvorfor de kriminelles kamp i gaderne skulle kræve netop deres kære som offer.
Døden kan simpelt hen godt være for meningsløs.
Også dem, der ikke selv er blevet ramt af kuglerne, er påvirket af dem, især er Nørrebro ikke sig selv.
Stemningen på Nørrebro er blevet fortættet.
Gader er ikke helt så fyldte, og rigtig mange almindelige mennesker er bekymrede.
Andre trodser angsten og vil ikke finde sig i at lade sig skræmme.
Men det er ikke det samme.
Bandekrigen har nu snart raset et år, til tider mere blodigt end ellers.
Man selv i stille perioder ved vi godt, at den ikke er forsvundet, at den bare er på vågeblus.
Fred er der ikke, selv når der er roligt.
Hvordan kan kriminelle opføre sig så skruppelløst og skyde løs i gaderne helt ligeglade med, hvad de rammer?
Retsudvalget havde i sidste uge en høring om, hvilke typer bander der er.
Det spænder fra de meget fasttømrede, der har optagelsesritualer, og som er meget loyale over for hinanden, til de mere løse bander, der virker helt anderledes.
Til fælles har de kriminelle dog det, hvad enten det er rockere eller andre kriminelle bander, at deres opførsel er ødelæggende for alt og alle omkring dem.
De kæmper om forskellige ting.
Der foregår alt for meget, ikke bare efter nattens frembrud, men faktisk hele dagen.
Socialdemokraterne mener, at der skal mere til end blot regeringens bandepakke, men vi stemmer for lovforslaget, fordi vi mener, at den er en del af det, der skal til.
Men den gør det ikke alene.
Det er vigtigt for mig at sige det højt og tydeligt, at regeringens initiativer ikke bør stå alene, og at det er lidt ærgerligt, at forslaget ikke er bredere, end det er.
Der er ikke meget forebyggende i forslaget, ikke meget, der stopper bandernes hærgen, andet end det faktum, at nogle af medlemmerne, der dømmes, får en længere straf.
Loven indeholder skærpede omstændigheder for bl.a. besiddelse af skydevåben, således at der indføres en minimumsstraf for under særligt skærpende omstændigheder at besidde ulovlige skydevåben med tilhørende ammunition på åben gade.
Der er også mulighed for direkte varetægtsfængsling i våbensager, og i sager, hvor der er faldet dom, kommer der nu en ny regel, så de dømte, hvis det er aktive bandemedlemmer og rockere, varetægtsfængsles efter den fældende dom, således at dømte ikke kommer på gaden igen lige med det samme.
Lovpakken indeholder også skærpede straffe for ved vold eller trusler om vold at lægge hindringer i vejen for, at politi eller brandvæsen kan passe sit arbejde, f.eks. hvis de forhindres i at nå frem til et brændende hus eller til mennesker i nød, ligesom der laves indskrænkninger af adgangen til at afsone i eget hjem med en GPS eller en såkaldt fodlænke, så bandemedlemmer og rockere ikke får den mulighed.
Det er simpelt hen, fordi vi gerne vil have dem væk fra gaderne.
Socialdemokraterne støtter ændringerne, men vi synes som sagt ikke, at de bør stå alene.
Vi har derfor sammen med Enhedslisten, De Radikale og SF fremsat B 141, som vi skal behandle efter dette lovforslag.
Det forslag indeholder det, der burde supplere denne bandepakke, nemlig de initiativer, der ville gå op imod den ulykkelige udvikling, vi kan se nu, hvor der er en tendens til, at de ressourcestærke forskanser sig med flere og flere alarmer og sikkerhedsvagter, hvor grupper og områder i samfundet bliver mere eller mindre opgivet og betegnet som farlige steder at komme, og hvor en del af vores børn og unge kommer ud i alvorlig kriminalitet.
Vi har også sammen med SF fremsat B 191 om en effektiv og langsigtet bekæmpelse af organiseret kriminalitet bl.a. ved at indføre SSP+ og give flere beføjelser til SSP samt sikre en kommunal strategi for forebyggelse af ungdomskriminalitet, bedre resocialisering, flere pensionspladser og en dispensation til straffeattester, så unge kriminelle kan søge dispensation til at få en ren straffeattest med henblik på optagelse på studium eller arbejde.
At hæve straffene kan have gode effekter, så de, der er parate til at skyde løs i gaderne, ikke står på gaderne igen kort tid efter, og så der er tid til, at der i kriminalforsorgens regi kan opnås en passende påvirkning og adfærdsændring hos den dømte.
At hæve straffen alene repræsenterer bare ikke en langtidsholdbar løsning.
Det giver ikke et mindre kriminelt samfund.
Derfor er der brug for mere ambitiøse tiltag for at sikre forebyggelse af kriminalitet.
Bandepakken ville være meget mere effektiv og gaderne meget mere sikre, hvis også oppositionens forslag blev vedtaget.
Det gør de desværre ikke, men vi holder fast i, at bandepakken ville virke langt bedre, hvis også vores forslag om at bremse fødekæderne til banderne, lokale tryghedspakker, tryghedsplaner, en styrket social og forebyggende indsats, tryghed i det offentlige rum, konsekvens med virkning og en bedre grænsekontrol blev til virkelighed.
Det ville for alvor give borgerne deres gader tilbage, noget, der er mange, der drømmer om.